**ml1\_18\_fula/kr\_lebi\_sec\_bs**

[ami] i  un aluna ku na xtuda na […], di nivel desimu segundu anu. I alguin ku goxta tchiu di leitura i tambi i alguin ku goxta tchiu di futebol. Para alen di kila, ami […], pesoalmenti, n ka muitu goxta di bai es fextas asin. N mas ta pasa nha tempus na kasa, ku nha ermons, ba ta moxtra elis kuma ke pudi lei asin. Porki ami sempri n misti sedu xkritora ne. I pa u sedu xkritora u ten ku lida ku mangas di leituras pa bu pudi realiza bu sunhu. Purki ora ku bu mixti fasi algun kuza bu ten ku dedika pa rel, bu kria tempu parel. Purki ora ku bu na kria tempu pa un kuza i mas ta dau motivasonx, mas ora ku mixti un kusa, u na sunha ku un kusa, u ka na kria tempu, bu ka sta na kuri atras di bu bu sunhu i ta kaba tudu pa bai pa iagu, ne. Kila ku pui n ta kuri sempri atrax di nha sunhus. I es anu n sta na desimu segundu anu, n na xpera kuma utru anu na kaba. I ora ku n kaba m pensa forma na aria di medisina, n mixti ba ta salva vida di djinti, prinsipalmenti na paix ku n xta nel. N ta odja situason, kuma ku djinti ta lida ku saudi, i ta fasin n sinti tchiu, i ta fasin n tene pena. I ami pa n tenta kombati es i ka so pa ba ta reklama, i ka so pa ba ta kritika. N ten tambi pa da nha masimu, nha kontribuisau, asin pa kusas pudi torna mindjor. **Bu mixti fasi medisina?** Klaru, ne?

**Ah, […], bu pensa kuma djinti ma ta dau balur si u na papia kriol o purtuguis?**

I ta dipindi di kontextu ku no sta nel, prinsipalmenti li na Bisau. Ora ku bu na papia kriol sin na metadi di djintis, i ora ku na papia tipu, izemplu, un portuguex, n de ku djintis ku ka tene nuson di purtuguis, e pudi fika ku boka aberta sin, e pudi djubil suma un lingua di utru mundu, ne. Mas i ta kontra i ka un lingua di utru mundu, porki kriol i tantu purtuguis i un lingua ku sirbi so pa tranxmiti informason. Baxta u na n tindi ku alguin, i baxta, ne? Ora ku na n tindi ku alguin, bo na transmiti n ghutru ki informason, ami n ta acha di kuma i normal. U pudi valoriza alguin ora ki na papia kriol, u pudi valoriza alguin ora ki na papia purtuguis. Na tudu kontextu, purki purtuguis ku kriol e tene son un uniku sintidu, di tranxmiti informason. I manga di djinti ta fala kriol i surji na bazi di purtuguis, mas ami n ta acha di kuma kriol i surji pabia di kuma i tene si orijen, djintis acha pur ben di kuma e didi funda kriol, suma manera ku purtuguis tambi i surji atravex di indo-europeu, ne? I ami n ta acha di kuma pa u valoriza alguin atravex di lingua, baxta si dunu papia ke ku abo bu na obi.. I ka prisizu pa bu admira si dunu, purki i lingua ku si dunu acha di kuma pur ben i didi xpresa na ki mumentu. Purki ora ku bu na xpresa un lingua na un kumunidadi n de ku bu xta nel, u ta djubi kal ki lingua ku ki djintis domina bu xpresa ki lingua pa bo pudi n tindi n ghutru.

Ami n ka na tchiga na un kumunidadi, n de ki djintis na papia kriol, n raka papia nha lingua materna ku sedu fula, n de ku ninguin ka na obin. I ta pasa di kuma n ka mixti pa informason pasa. Mas ora bu tchiga, izemplu e ta fala kuma *ora ku bu tchiga bu odja djintis na badja ku un pe, pui un pe, ka u pui dus pe,* purki i ta parsi tipu un dizigualdadi. N tau si bu mixti pa djintis obiu, bu ten pa papia ku elis ki lingua ke na obiu, asin pa bo pudi pirsibi n ghutru. U ta da alguin valor ora ku bu n na pirsibi ke ki na papia. Ami n ta achal asin, u ta da alguin valor son ora ku bu na pirsibi ke ki na papia. Pur izemplu, ami n na papia kuzas, abo bu ka sibi ke ku ami n na papia, kuma ku pudi analiza ki kuza tok u ta valoriza ki palavra? N acha pa ben di kuma tantu kriol suma purtuguis i tene valor ora ku na papia na kontextu ku didi pul nel.

**Mas si u na papia purtuguis, pur izemplu, na rua, djintis ta pensa kuma bu “tulu” o kuma?**

Na kila, na kil kontextu, i ta dipindi kada kin di forma ki ta interpreta kuza, di forma ki ta djubi pa sosiedadi. Ami n ta acha pur ben di kuma papia purtuguis na rua i ka un forma di utru mundu. I un simplis manera pa no pudi aprendi mas lingua, no aprefesua ki lingua. Purki ora ku u fala di kuma abo bu na xtuda purtuguis, bu ten pa tenta papia ki lingua pa bu pudi dominal. Mas ami n ka pudi xtuda purtuguis te desimu segundu anu, m ba ta papia, ou seja, m ba ta pasa informason n de ki ka na ten nin konkordansia linguixtika. I ka ta fasi sintidu. N tau nes kontextu, u ten pa djubi kin ku pudi papia kel, asin u ta na kuriji kada dia ku sol na bai. Purki kuanta mas bu na papia ku alguin, bo na trokia kil palavra, bo na trokia informason, u ta akata ku si dunu. Si u ka tene ba inusau di un palavra kuma ki ta kolokadu, si abo bu obi si dunu na papial, talvex u ta aprendi. Utru dia, mejmu ku ta tene eru la, u ta kurijil, asin pa i sedu mindjor. Mas mejmu ku acha di kuma abo bu domina purtuguis, bu ta lei gramatika, mas u ka ta papia purtuguis, na dia ku u mixti papial u na kumiti manga di falia. Ate u pudi papial ku medu. Ma si u ta papial sempri na kaminhu, u ta papial na skola, ate na kaza ku kolegas, u ta sinti relaxadu. Mejmu ku bin na papial na utru kau, bu ka na sinti ki tantu difikuldadi, bu pudi ka tene ki tantu dominiu asin na portuguex, mas u ka na tene ki tantu difikuldadi. Ki bu pudi, kila ku bu na papia.

**N de ku bu ta papia purtuguis nel gora, so na xkola o u ta papia na kasa?**

N ta papial na xkola, n ta papial ora ku n sai di xkola, purki n ta papial ku nha amigas ate ora ku no na bai pa kaza sin. Ora ku n tchiga kaza sertamenti ki n ka ta tene kin ku n na papia purtuguis la. Mas tambi, ki nha ermonsinhus ku ta bai pa xkola, n ta tenta papia ku elis purtuguis. Purki kil mas garandis ku n tene la, ami ku mas garandi na kaza, n tau n ka tene kin ku m pudi aprendi kuel. Purki nha pape el i xtuda fransis, fransis kel i domina. I bin bin kaba pa falsi, bu odja? N ta tenta ba papia banan kel sin fransis pa m pudi aprendi, mas i bin bin kaba pa falsi. M pirdil, n ka tene dja mas kin ku n na kontinua papia kel sin, purki nha mame i un… i ka bai sin xkola sin, no pudi fala sin, i ka bai xkola, el i un analfabeta. N tau pa i papia ku mi purtuguis i na torna difisil purki i ka aprendi. N tau di la n ta papia son ku nha kolegas, purki ora ku tene opurtunidadi di papia un kuza, kuantu mas bu tene oportunidadi bu didi aproveital, purki i ten utru oporturnidadi ku ta bin un bias so na vida. N tau ami si n tene oportunidadi di m papia ku nha kolegas ora ku na bai pa kaza, n ka na dixa son na xkola m ba ta papial. Purki i ten kuzas ku ta aprendi nau son na kuatru paredis o na xkola, nau, mas na rua, en diferentis sosiedadis bu pudi aprendi utru kuza di novu.

**Bu pensa kuma kriol ku abo u ta papia i memu o i diferenti ku kriol di bu garandis?**

Klaru ki tene diferensa, purki mejmu sibi di kuma ki kriol ke ta papia antigu i ki kriol tipika, n ta i ki kriol ku no pudi fala, i ki kriol mas antigu, i ki kriol ku kunsa ba na surji son, ki kriol di orijen. Ma no sibi kuma lingua i ta sta na konstanti evoluison. Ora ki na evolui, tipu ora ki lingua, ora ki na evolui i ta na tene kil, kil tipu di, ki revizau linguixtika, ne? Ki palavras ki ta uzadu ba antis, i ta ten utrus palavras mejmu ki na sedu un bokadu semelhanti, ma i ta tene diferensa na expresau, ate na manera di xkrivi. N tau pa kila, ki kriol ku ta papiadu ba antigu i diferenti ku kriol di aos. Purki anos propi no sibi di kuma, na kil era, manera ku djintis ta pronunsia kuzas, ku e no era, manera ku no ta pronunsia, ate ku garandis propi ta fala no ta mixti papia nan purtuguis kuma no na papia kriol. Mas i ka kuma purtuguis ku no na papia, i ki mejmu kriol. Mas so ki lingua ora ki na tenta evolui, purki no sibi di kuma kil djintis ku na vivi ba na kil era i utru djintis. E tene se manera ke ta xpresa, e tene se forma ke ta lida. I abo ku na bin bin naxi, pa bu aprendi di kil forma, bu na aprendi kil ku elis e tene ba, i tambi bu na tene intensonx di ba ta tene mas utrus inusonx, di ba ta revi utrus kuzas, pa tisi mas utrus kuzas modernu. Purki no ka pudi fika son na kuzas antigus, nau. No prisiza di kuzas modernu, asin pa no pudi tchiga ate na kuzas kontemporaniu. N tau pa kila, ki kriol ku ta papiadu antigu, i pudi sedu ki kriol mas a fundu.

N tau gosi i pudi sedu ki revisau, no na papia ki kriol mas levi. Alguin pudi fala di kuma i ka kriol ku n na papia, mas klaru ki kriol, mas i ten pa tene ki n bokadu di revison. Suma manera k… utrus ta fala gosi, aos un dia, utrus ta fala di kuma *bindin nhebe,* alguin ta fala sin nau, *bindin nhebe na kuma?,* utrus ta fala *fisou*, ma gos no ka ta fala kil *fison*. Ma no ta fala ke? No ta fala *feijau* o *fijon,* bu odja dja? Mas na ki manera ke ta prununsial ba antis, i pudi sedu ki manera mas duru, ne? I ora ku no, gos no pudi fasil di ki manera mas levi, pa pudi djuda na, pa pudi fasilita na kuminikason. Purki no ka pudi ba ta fika son ku kuzas pizadu. Anos no ta fala di kuma, tipu si u na lida ku kuzas pizadu, si u bin odja manera di simplifika ki kuza pa i tornau mas levi, abo bu na kuri pa kil mas levi, purki bu ka na fika son na lambu kil mas pizadu. I pur izemplu, si ami n odja un banhera garandi di lambu, m bin bin odja un baldu ku m pudi panha kel ki iagu m ba ta raparti kel, i klaru ku n ka na lambu ki banhera. I pudi ate prejudikan na saudi. N pudi lambu kil baldu, n ba ta kargal n bokadu n bokadu. I kila ku pui n ta acha di kuma kil kriol antigu i muitu diferenti kes, purki i ta ten mangas di manera ku no pudi revi lingua, infomason ta kontinua sedu kil mejmu, mas forma di xpresa ku forma di xkrivi i pudi sedu diferenti.

**Ok, kal ki, na kriol ku ta papia, entri kriol ku ta papia ku kriol di bu garandis, kal ku bu axa kuma i bon kriol, o i mindjor kriol?**

Ah, ami n ta acha di kuma entri ki kriol ke utru kriol, no pudi fala tudu i mindjoris, Purki no ka pudi menuxpreza no kriol. Purki no pudi fala asin, ki utru i ka mindjor, sera ki si ka surji ba, e mudernu na tchiga ba? Nau. I tambi, ku surjimentu di kil utru, purki no sibi di kuma, tipu, un povu i ta djubi pa si sosiedadi, i ta djubi pa si sosiedadi i revi xtoria. I ora ku ami n revi xtoria di nha povu, n sibi kal ki kriol ku elis e na papia, n djubi pa sosiedadi, n acha pur ben di kuma i ten pa sedu, i ten pa ten un inovason, n tau ami n pudi fasi kil inovasau. Suma ke ta fala di kuma, i ten un frazi ku ta fala *juventudi i lupa di si sosiedadi,* abo ku ta djubi pa bu sosiedadi, u djubi kal ki kuzas ku bu pudi muda na kil sosiedadi i kal ki kuzas ku bu pudi tira. Entau pa bu tira alguns kuzas i ka signifika di kuma i vali, mas pa bu pui utrus kuzas i ta, i ta mas sta, tipu u ta mas konsideral di kuma es i muitu mas mindjor. Purki ki utrus ki bu na sai, ki utrus ku na sai, i uzadu ba dja pa mangas di tempus. Entau ku renavason di ki kuzas i pudi ten mas utru inovason o mas utru kriatividadi relativamenti a kil utru ku bu renova. Purki ben no sibi di kuma sosiedadi ka ta fika so paradu. I prisiza tambi di, di molda…

**So ki na kazu di lingua i kuza automatiku, i un pursesu automatiku. No ka ta sinta no fala ok gos no na muda kriol, i un pursesu automatiku.**

Nau, i ka ta mudadu sin. Mas, tipu, un mininu ku naxi asin, i ka na sintandadu pa dadu aula  pa fala di kuma asin asin asin ku bu dibi di papia. Mas i ta dipindi di forma ku el i lanta, di forma kel i ta tchoma koisa i di forma kel i ta djubi di kuma kuzas didi… **[gravação interrompida]**

**Suma ku bu na fala ba, bu pensa kuma tudu dus kriol i mindjor?**

Sin, ami n ta acha di kuma tudu kriolis i mindjoris, purki, i suma manera ku n falau ba, i ta dipindi di kontextu ku abo u n na uzal. Purki ki kriol ku ta papiadu ba antigu, elis, tipu ki djintis di kil era e acha pur ben di kuma i kriol ke pudi ba papia pa i informason pudi ba pasa, pa informason pudi tchiga *entre uns aos outros* mas diritu. I anos ku na surji, ne nova jerasau, si  anos no acha di kuma i ten algu ku no didi modifika, i simplis, i muitu normal pa i modifikadu. Suma ku no sibi di kuma un lingua ka pudi fika so konstantimenti na un lokal so, i ka pudi fika. Kuanta mas djintis na bin, kuanta mas jerasonx na ten asin ki ta na sufri modifikasox. I mangas di djintis ta, i ta da pa n tindi sin, e ta fala kuma kriol un dia i na kaba pa dizaparsi suma manera ki latin, indo-europeu, manera ki dizaparsi, mas nau. I ka kuma i na dizaparsi, i na sufri nan alguns alterasonx. Purki no sibi di kuma lingua, suma ku n fala, lingua i ta tene kil tipu ki revizonx. Entau kil alterasonx ki na sufri i ka signifika di kuma i na sta na dizaparsi nau. I ka kuma no xta na xpresa lingua purtugueza. I pudi ate imita, ma i ka kuma no xta na xpresa lingua portugueza. I na tentativa di fasi kon ki lingua kriola pa i tene novas palavras, pa i tene mais evoluson. Purki ki lingua ku ta papiadu ba i ta kaba di dizaparsi. Kualker mumentu ku papia ki mejmu lingua, alguin ku n tindi i na kaba di sibi kuma kriol ku es na papia, mas i kriol antigu. I e utru kriol i mudernu.

**Kuma ku ta fala, *vida* o *bida*?**

Gosi sin, n ta fala *vida,* mas antis i ten djintis ku ta fala ba *bida.* **Bida.** Pa Deus patinu *bida ku saudi.* Mas gos bu ta fala *pa Deus patin bida ku saudi.*

**Si alguin fala na rua *bida, kuma di bida,* bu na n tindi ke k, bu pensa kuma djintis na n tidi?**

Ate maioria, i pudi ate surji suma un garasa. O alguin tchiga son sin i falau *kuma ku bida na bai?* bu pudi pensa di kuma i kuma tipu si dunu sta eradu o sutaki, nau. Mas si bu bai inda bu refleti mindjor, purki i ka bon pa julga antis di bu pensa, ora ku alguin papia ku bo, bu ten pa pensa, bu sibi na kal kontextu kes mixti papia ku mi. Sera ki i sta eradu o nau? Purki alguin pudi papia ku bo so asin i falau *kuma ku bida na bai?,* u fala djanan, u julga djanan automatikamenti di kuma si dunu sta eradu. *Mas uma vez que…*

**o u pudi pensa kuma i na falau di *bindi*…** inh ok… **kin ku ta bindi, pur izemplu.**

Viu? mas automatikamenti i ka sta eradu, i na forma kel i acha pur ben di kuma i pudi puntau, i na forma kel i acha ban di kuma mensajen pudi pasa. I si bu senta bu refleti ben na si palavra, u na kaba di pirsibi di kuma i ka sta eradu. Ma si alguin papia ku bo, nin bu ka pensa na ke ki sta na falau, bu rixpundil, suma manera ku kuma, flozofia ta fala, ora ku alguin bin ku si konseitu ou termu, ke ku ta fasi? U ta uza juizu, dipus u rasiosina dipus bu argumenta. Entau si alguin bin ku si palavra, bu ten pa pensa muitu ben na kil palavra i dipus bu bin rixpundil.

**Kuma ku ta fala, *kasa* o *kaza*?**

Atualmenteí no ta fala *n na bai pa kaza,* mas… **u na bai pa kaza?** Mm, mas antes tamben djintis ta fala *kasa.*

**Abo i, kantu anu ku bu tene?** N tene dizaoitu anus. **Abo i ke, abo i mininu, abo i garandi, abo i…?** Ami n ta acha pur ben di kuma n sta na fazi di adolixensia, ne? **Adolixensia?, bu kaba dja adolixensia.** Adolixensia? Entau, si n kaba adolixensia… **ok, u sta na ultima fazi di adolixensia…** purki n kunsa fasi nan tambe dizaoitu anus. **Dizaoitu anus?** Inh.

**Abo i ka *joven*, abo i ka *djoben*?** Sin. **Abo i ka ke?**

Ma so ki si alguin, alguin pudi, nes fazi ku n sta nel, ku dizaoitu anu, bu pudi konsideran suma *joven* i asin tambe au mejmu tempu suma un adolixenti. Pur izemplu, alguin, purki bu pudi odja alguin so bu ka sibi kal ki si idadi. Suma ku manga di bias no ta fasi, no ta fala *i menina,* mas ax vezis bu ka ta sibi kal ki si idadi real. I dipus ku bu sibi si idadi real, bu ta bin kaba di dal si kuma… purki no sibi di kuma i ten faxa etaria ku no pudi konsidera suma di *joven*. Suma ora ku tchiga di dizaoitu anu ate uma koisa di trinta i sinku la, alguin pudi konsiderau di joven. Mas un alguin ku tchiga, i djau so sin, i pudi achau di dizaseti o u kunsa entra na dizaoitu, u ka panha inda ritmu di joven. I pudi konsiderau di adolixenti.

**U na pudi kontan un noba o un pasada ku bu tchiga di mati o ku alguin tcholonau, un noba trixti?**

Un noba trixti? N tau, di li, n ta vira propi pa nha, invex di n kuri m bai inda pa prokura di utru ladu, n acha pur ben di kuma n ten pa bai pa realidadi ku na vivi ne**.** Invex di n sinta pa obi inda pasada di utru alguin, i pudi sedu inventadu, mas di ki n vivi del n acha kuma i mindjor kuza ku m pudi asixti.  M pudi dau tipu un pasada ku m pasa, ami propi. Dipus, kontra na studa nona klas, m pasa ba, i un xtoria ku markan tchiu na nha vida, i un xtoria sempri k ta, i ta dixan ax vezis trixtri i ax vezis i ta dau motivasonx, viu? I di kuma, kontra na studa ba nona klas, m pasa ba un febri. M pasa un febri i nha familia ka tene ba tipu situasonx ekonomika pa pudi kombati ki duensa. I dipus ku n sta ba na pasa ki febri, purki i un kankru ku panhan ba na mama, entau dipus nha pais e disidi kuma e na leban pa Gambia, n de ku nha dona sta nel. Purki nha dona el i mediku, i ta tarbadja ben. E acha kuma se leban la i ka na ten ki mangas di difikuldadis, purki el i na tarbadja dja na oxpital i tambi i tene ki kondisonx ekonomikas m bokadu mindjor. I na torna ba mas fasil di ki m bin bin fika pali m ba ta pasa kil mangas sakrifisius. Dila, e mandan pa Gambia. M bai, n fasi la kuza di dox mezis. Na mumentu ku n sta ba na kura, ate ku n sta ba na sinti nha kurpu un bokadu mindjor. N volta pa Bisau, m bin m bin odja tambi nha pape sta ba duenti. Dipus ku n volta pa Bisau, n odjal ku kil febri, ami na mumentu sta na sinti ba dja ben, n acha pur ben di kuma n ten di fika pa asixti nha pape, uma vex k n ka tene manera di djudal, n ka pudi tira ki duensa automatikamenti na si kurpu, n ka tene ba meius ku n pudi da ba pa alguin djudal ba. Ma so ki tempu e sta na fasi ki virajen, ki virajen. Ami n acha kuma mejmu ku n ka tene dinheru pa n vexti na si saudi, nha prezensa tambi i pudi ba fala tchiu na si vida. Entau n disidi kuma n na fika ba  li, pa n djubi kuma kel i na sinti.

Entau n fika kel pa, kantu tempu ku no fika, un kuza di un mis, n odja kuma el tambi i sta na sinti un bokadu mindjor. I ten ba dja nesesidadi pa n riba tambi m ba kabanta nha tratamentu. Ate el tambi i falan di kuma gosi i ka pirsis bu sinti di kuma n sta dja mal ou utru kuza. N sta dja ben,  purki gos n na ianda, n na papia ben i n na kume diritu. N falau klaru, ne. N falal e bias, si m bai n ka na tarda, purki n odja dja kuma bu sta dja ben i tambe n didi volta pa n bin kontinua aulax. Dipus ku m bai, doix semanas depoix, nha dona risibi telefonema di kuma nha pape komplika mas nha tras. Ma so ki mumentu ami tambi n sta ba dja muitu alterada. I acha pur ben di kuma i didi dixa te ora ku n na sinti mindjor, di la n ta sai ba m bin djubi nha pape na kal situason ki sta nel. Di la, i fika asin i na djubi ba, i sta na tenta djubi nha saudi kuma ki na porta pa dipus i bin informan. Kil dia k nha sintidu bati tchiu na nha pape n falal di kuma n mixti papia ku nha pape. I falan di nau kila ba buxka mensinhu, i ka na konsigui mandan audiu na whatsapp.

Entau n fala i sta bon, didi me kila sta ba muitu mal, i ka na pudi ba nin papia ku alguin pa kila obi. Entau e tenta falan di kuma kila ba buxka mensinhu, i ka sta li na Bisau, i ka na konsigui papia ku mi na telfoni. Di la, el nha dona i falan gos utru semana na purpara ku bo pa no bai pa Bisau, pa no bai djubi bu pape. N falal tudu ben. I un kuza di menus di dus ora di tempu, i falan di kuma invex di no bai ki utru semana, ami n acha di kuma no didi bai aos di tardi. N fala aos di tardi, gosi sin? I falan sin. N falal sera ke ku n na akontisi ku nha pape. I falan nada, mas finalmenti kila i falsi ba dja. Dipus ku no sai pa la, pa bin, no karu dana dus bias na kaminhu. Purki e mixti ba pera, pelmenus pa m bin mati funeral, purki ami para alen di kuma ami i fidju mas garandi, ami i uniku femia tambi ki tene. E fala e na pera. Ku tudu sforsu, ku tantu sforsu ku n fasi pa n pudi ba bin mati interu, m bin kaba di tchiga na mumentu dja ke n tera. Purki kurpu sta ba ben kansadu. E acha pur ben di kuma e ka na pudi pera pa tudu tempu asin, e acha pur ben di kuma e didi n tera. Mal di e toma kurpu e pui pa karu pa leba pa simintera, nin e ka tchiga pa simintera ami n tchiga pa kaza. N tchiga, ki tantu velusidadi di entra dentru, n kaba di odja kurpu lebadu dja.

Ke ku mas ta dixan chokadu i di kuma ku tudu febri ki pasa, ultimu tempu n ka konsigui odja, i bin muri n ka odja kadaver i ate aos n ka konsigui nin odja ki sepultura, n de ke n teral. Purki n sta na pidi tantu pa e leban la, pa n djubi kuma ki, tipu na kal lokal ke n teral pa pudi ba ta fasi ki vizita. I ate gos n ka konsigui algui ku na konsi-, e alguin ku na leban la. Purki sempri e ta fala di kuma, tipu, pa n pera inda, pa n pera inda. N ka sibi kal ki motivu ku pui e ka mixti leban la, bu odja? Mas sempri tambi ke ku pui ta dan motivasonx, purki antis di na muri, i ta falan asin, i ta falan bu sibi abo i fidju ma garandi. I fala, i ten un frazi ku nunka n ka ta diskisi del ku fala, i ta fala nha fidju, alguin pudi robau bu karu, i pudi robau bu omi, i pudi robau tudu rikeza ku bu tene, mas bu kunhesimentu ninguin ka pudi robau el. I falan sempri ba ta kuri tras di kunhesimentu, purki ke ku abo bu aprendi, bu pudi partilial ku alguin, ma ninguin ka ta robau el. Si bu muri bu ta bai nan ku di bo. Mas mejmu ku alguin pudi sedu bandidu, mejmu ki pudi sedu agresivu, i ka pudi robau bu kunhesimentu. Bu kunhesimentu kila i di bo. Ke ku prokura bu pui na bu kabesa, kila sempri abo ku ta tenel. Kin ku mixti partilia kel, kila ku ta partilia kel. Ka bu kuri tras di rikeza, mas kuri sempri tras di kunhesimentu.

**[Depois de algum silêncio] Obrigadu. No pudi pasa pa imajen?**

Klaru, ne? M pensa di kuma es i futi, ne? I tene arus, purmeru, i tene siti, i tene kandja ku piladu, i tene padja di sebola, tipu konserva, i tene djagatu, i tene netatu, i tene… i stilu kamaron o pisinhu, eh i ke ku n konsigui deteta la. I tambi utru kuza ku m pensa kuma i ka sta li, i ka na moxtra, tipu i ka na sta li vizivel asin pa m pudi odjal, mas n tene serteza kuma kumida leba sal. **Sin i leba.** N pudi pasa, ne? **Sin.** Ok, es i un omi garandi, i dita na un kama ne, kama di feru. I tene si xpuma i pui chapeu ku un kamisa branku. Ma so ki es li n ka kunsil. Ok, e utru i kama di madeira, i tene kil tipu un kontraplakada bas di po. E utru i kasa di padja, i tene ki ke ta fala n ka sibi si firkidja, ki si pos, i tene si padja propi, ke ku kubril, ku ta protejil di tchuba, pa ka tchuba, tipu pa ka iagu entra la, i tambi pa raiu solar penetra dentru di kaza tchiu, i tene porta azinku. I sta suma i sta li un balei, pali na zonas di fugon. M pudi pasa ne? **Sin, sin.** E utru i baka, i sta na tipu i sta na kume ervas, ne? **Baka ke ki tene?** Tchifi, i tene tchifri, i tene peli kastanhu. I tene pes tambi branku, kaba i sta na moxtra tipu i un baka femia, purki ali mamas li. E utru k, es ku imajen mas pertu. Ok, es i panu di pinti, es i panu di pinti ku, i fasidu ki, tipu i kosturadu ku koris, koris diferenti, n de ki tene branku, i tene verdi, tene burmedju, i tene amarelu, i tene kor di lilax.

Li i sta na moxtra tipu i un sala di aulas, n de ki sta kontidu ku karterax, i kuadru, i tene apagador, i sala tene janelas n de ku ar pudi entra, purki pabia di kil temperatura ku alunus pudi tene la. I tambi sala i sta suma i petonadu nan, i tene si kuadru pretu, i xkrividu ku gix branku i propi sala sta pintadu pa dus kor, si n ka sta eradu sizentu ku branku. E utru li i un mininu ku mediku xta na fasil tratamentu, i tratamentu tipu di boka, ne? E utru tipu tchuba na tchubi, i e utru si guarda-chuva pabia di ventu, i kaba di foje, fuji. E utru pali i sta na tenta pa protejil di chuva, ne? Es i udjus, diferentis tipus di udjus, n de ke tene sobranselia, pistana, i tambi i kuku di udju la dentru. Es i chokolai, n de ki iarmadu suma tipu seti pedra, ki brinkadera ku no ta brinka sin, n de ku alguin ta pega tipu un xinelu, bo xta na fitcha mon tipu na tentativa di aruma kil pedras. Uau, i un bokadu paresidu ku siti ku liti. **Es ka parsi ku tcheben?** I un bokadu paresidu ku siti ku liti, mas tambe i paresi ku tcheben, kaldu di tcheben ne? E kor branku li  ku sta na, tipu i parsi suma liti ku pudu. U toma siti u pui riba di ki liti. ku ta fasil. I tudu ne?

**Sin, sin, gos i falta textu, textu numeru kuatru.** Es i prisiza di un leitura? **Inh, pa no pauza, bu na djubil inda?**

Kin ku fala es tera ka pudi sabi? I pirsis no sirbi n ghutru. Suka di bas kila pasa si tempu. Pega bu kabesa rapas. Tambi i kusa di pati kusas ku no djunta ten ku kaba. Ka ninguin disa si djudju moli sedu, nin si i masa nan kaxka di banana. Aos na tabanka, kanha ku kana na ten. Fraxku di malgueta, sextu di kamati frexku, kal ku bu mixti? Kuxta ki kuxta, fexta na ten, nin si rapasinhu di palas ku lextu boka misti, tchuba na tchuba, bentu supra, i na modja kau iep. Dipus no da seku ku modjadu, siti ku liti suma na kau di muru ku mora na ki kasa di mura. Ma ninguin ka tene rabu di padja li, ninguin mas ka na sedu bo lubu ku kuma koxta. No xta djuntu.

**No xta djuntu, […]**